《焦山旧藏周鼎今以西汉定陶鼎置焦山诗以纪事呈中丞夫子》
清代·钟大源

神物有显晦，两美期必合。重宝传周京，彝器纪汉腊。

缅思鼓鞴初，星躔各千匝。匹如剑雌雄，延津未相狎。

一鼎蹲祗洹，万古不摧拉。远傍焦先庐，江云护重沓。

粹质惊蛟螭，宝气烛阊阖。文奇云雷旋，状古饕餮压。

格右释最精，内门辨尤洽。无专暨世惠，一一参秘笈。

铜狄休夸仙，石碣倍胜猎。流传夏商后，锡命孝思答。

过客事摩挲，不暇探梵夹。矧夸赋玉带，处士留赐牒。

巍然独称雄，何物足相躐。祭器共扶风，炎刘司职纳。

锓铭认定陶，封地济阴接。辞虽异都仓，孝元事殊协。

想赖调滑甘，用享沸吹喝。形兼盉匜卣，腹受升龠合。

降神酒酾鬯，升馨气焚蒳。井火类灰灭，劫焰甚波涾。

玉鱼随销沈，金碗枉嘬遝。旧物留烝彝，新占非噬嗑。

端合俪郏鄏，法物得双恰。京口舟可航，安用瀹济漯。

载将东京遗，兼叩西竺法。并峙辉旃林，分别照花塔。

制殊齐钟悬，响类粥鼓鞳。或可藏毒龙，未许饲怖鸽。

联同奎壁珍，铸岂金铁杂。永镇枯木堂，世守白足衲。

佳话佚前代，胜事载新劄。跋过醧舫工，句夺蚕尾惬。

何时三诏峰，一棹问禅榻。试手量铉铣，论古谢噂誻。

吉金得奇耦，我佛笑且嗒。岐阳共瑰怪，汾阴任萧䬃。

郦家注重翻，甄丰本同拓。胜寻瘗鹤铭，江浒屐频蜡。

作者简介：钟大源，字晴初，号箬溪，海宁人。有《东海半人诗集》。